નવાઝ શરીફે પાકિસ્તાનના અગ્રણી અખબાર ડોનને આપેલા ઈન્ટરવ્યૂમાં કબૂલાત કરી કે, પાકિસ્તાનમાં આતંકવાદી સંગઠનો ધમધમે છે અને મુંબઈમાં થયેલા આતંકવાદી હુમલામાં તેમનો હાથ હતો. શરીફે શું કહેલું એ અક્ષરશ: જાણવા જેવું છે. શરીફના કહેવા પ્રમાણે, પાકિસ્તાનમાં આતંકવાદી સંગઠનો સક્રિય છે. તમે તેમને નોન-સ્ટેટ એક્ટર્સ કહી શકો. આપણે તેમને સરહદ પાર કરવાની અને મુંબઈમાં ૧૫૦ લોકોને મારી નાંખવાની મંજૂરી આપવી જોઈએ ? આપણે મુંબઈ હુમલાનો ખટલો કેમ પૂરો ના કરી શક્યા ? નવાઝ શરીફનાં મુંબઈ હૂમલામાં પાકિસ્તાનનો હાથ હોવાના કબૂલનામાં બાદ પાકિસ્તાનની દુનિયાભરમાં ફજેતી થઈ હતી. પાક. સરકારે તેનો તમામ દોષ પાકિસ્તાનના સૌથી જૂના અને પ્રતિષ્ઠિત અંગ્રેજી અખબાર ડૉન પર ઢોળી બલૂચિસ્તાનનાં લગભગ તમામ વિસ્તારો સિંધપ્રાંત સહિત સૈન્ય છાવણીમાં પણ ડૉન અખબારનાં વિતરણ પર રોક લગાવી દીધી છે. પાકિસ્તાન સરકાર હવે ગમે તેટલા ટોટકા કરે, પરંતુ ઘોડા તબેલામાંથી ભાગી ગયા છે. હવે તાળા મારવાનો કોઈ જ અર્થ નથી. નવાઝે મુંબઈ હૂમલામાં પાકિસ્તાનનાં હાથ હોવાનો સ્વીકાર જરા પણ શબ્દોની કરકસર કર્યા વગર કર્યો છે તેનુંએવું અર્થઘટન ચોકક્સ કાઢી શકાય કે, ૨૬ નવેમ્બર ૨૦૦૮ના રોજ મુંબઈમાં થયેલા ભયાનક આતંકવાદી હુમલા પાછળ પાકિસ્તાનનાં આતંકવાદી સંગઠનોનો હાથ હતો.